
Motto: Sota on ohi - taistelu Amerikan sielusta on vasta alkamassa.










Osa 1










Luku 1: Esipuhe


"Aurinko nousee Texasin taivaalle, ja Light herää tutun käden silittäessä sen kaulaa." Näin kauniisti alkaa tarinani Villin lännen kulkurihevonen.


Villin lännen tarinoissa hevosia on ruokittu, suitsitettu ja harjattu. Ja hyvänä päivänä taputeltu kaulalle. Meitä on kengitetty, satuloitu tai valjastettu. Olemme juosseet, ravanneet ja laukanneet ja esittäneet temppuja.


Huonoina hetkinä meitä on hakattu, piiskattu ja ruoskittu monin eri tavoin, jopa keihästetty, silvottu miekoilla tai ammuttu ja jätetty preerialle petolintujen haaskaksi.


Aivan ala-arvoista kohtelua ihmisiltä! Siihen on saatava jokin tolkku, siksi kirjoitan. Tai oikeastaan…


Me hevoset olemme ansainneet kunnon tarinan. Ainakin yhden timantin kaiken sen joukossa, mitä kutsutaan ikävästi ”hevonpaskaksi”.


Niin kuin tiedät, kirjoittaminen ei onnistu meiltä kaviojalkaisilta. Siksi turvaudun hevoskuiskaajaani.


En odota häneltä liikoja, sillä hän ohittaa usein maukkaimmat jutut. Usko pois, kertomukseni vetää vertoja koirien tai muiden kotieläinten tarinoille, olemmehan me hevoset niitä kaikkia korkeammalla!


Kuulut niihin ihmiseen jotka vaivautuvat käyttämään lukutaitoaan. Jos luet itse, tai kuuntelet toisen lukemista, ja olet jo näin pitkällä, niin jatka vain!


Minun tervetulotoivotukseni on reipas iha-haa!










Luku 2: Brownsville, Texas, 11. toukokuuta, 1865


Sisällissodan liekkien piti olla jo sammunut, sillä oli kulunut jo kuukausi Etelävaltioiden joukkojen antautumisesta. Mutta hiillos kyti yhä.


Syystä tai toisesta, unionistien jalkaväkijoukot johdatettiin turvalliselta saarelta Brazos Santiagon varuskunnasta Palmito Ranchille mantereelle Etelän ratsuväen rippeiden pitäessä siellä leiriä. Seurasi yhteenotto.


Tämä tarina alkaa siitä, mitä tapahtui ratsuväen luutnantti Lance Jacobsille sisällissodan kolmena viimeisenä päivänä.


* * *


Palmito Ranchin tasangolla oli jo toukokuun lämpöä ilmassa. Tuuli kantoi leiristä nousevan savun kohti Rio Grandea. Ehkä meksikolaiset haistoivat savun tuoksun joen toisella puolella. Täällä, kauempana rajajoelta, miehet huolsivat varusteitaan. Joku paikkasi vaatteitaan, jotka olivat kuluneet usean sotavuoden aikana ja paikattu moneen kertaan. Ne oli kyllästetty hiellä, verellä ja ruudin hajulla mausteena pinttyneen lian tuoksua. Haju olisi ollut oksettava, ellei siihen olisi jo tottunut.


Vieressä toinen kirjoitti kirjettä perheelleen, "siltä varalta, etten palaa..."


Kolmas puhdisti asettaan, muskettia, jonka paikka olisi ollut museossa. Kun vihollinen hyökkäsi, ehti aseen ladata ja ampua kerran tai kahdesti ennen kuin oli turvauduttava piippuun kiinnitettyyn pistimeen. Etelässä oli opittu neljän vuoden aikana huomaamaan, että Unionilla oli paremmat kiväärit, sellaiset, joilla pystyi ampumaan laukauksia nopeammin kuin musketilla.


Sinitakit, pohjoisen miehet, olivat sekalainen joukko kaivosmiehiä, mustia työmiehiä, meksikolaisia siirtolaisia, äkäisiä irlantilaisia maahanmuuttajia ja ties mitä. Mutta ne pirut osasivat kyllä taistella, se oli nähty.


Lance silmäili omia aseveljiään, joiden kasvoilla näkyivät raskaiden sotavuosien uurteet. Jotkut miehistä vilkaisivat takaisin ja tunnistivat ratsain lähestyvän henkilön. He heiluttivat tervehdyksen nuorelle luutnantille, josta pidettiin yleisesti ratsumiesten keskuudessa. Hän ei ollut ylimielinen eikä korostanut itseään, kuten monet muut upseerit.


Ratsailta laskeuduttuaan Lance katsoi kaikkia samalta silmien tasolta. Ja jos tilanne salli, hän saattoi ryhtyä juttelemaan kenen tahansa kanssa, alimpaan tallipoikaan asti. Se ei ollut tavanomaista, etenkään kun tiedettiin että luutnantti oli Jacobsien mahtisuvun jälkeläinen Etelä-Carolinasta.


Epämääräinen odotus väreili ilmassa. Tulossa olevan taistelun odotus kuumotti ratsumiehiä, eikä puuskainen tuuli tuonut helpotusta. Jännitys kihelmöi jokaisen miehen iholla.


Huhu kertoi, että Unionin joukot olivat liikkeellä. Tänne Palmito Ranchille oli koottu konfederaation ratsuväen jäännökset. Ne tuskin riittäisivät vahvaa vihollisjoukkoa vastaan. Niinpä paikalle oli ruvettu tuomaan raskasta kalustoa ratsumiesten tueksi. Leiripaikalle asti kuului, miten tykit kolisivat kuljetettaessa.


Miehillä kurnivat vatsat, niin kuin lähes aina. Päivän muona-annokset olivat jo mennyttä, mutta nälän tunne ei. Onnekkaimmat kaivoivat esiin eväitä, joita sattui vielä olemaan repuissa. Auttoi vähän, kun leuat jauhoivat muutakin kuin tyhjää. Kenttäpullot oli täytetty, vedestä ei tehnyt tiukkaa.


Lance taputti ratsunsa kaulaa. Light, täysiverinen, jonka hän tuonut kotoa mukanaan, oli ollut hänen hevosensa koko sodan ajan. Totuttuun tapaansa eläin työnsi turpansa isännän kainaloon arvaten saavansa ylimääräisen herkun. Eikä ratsu erehtynyt. Isännällä oli pussissa leivän kyrsä, jonka hevonen hamusi heti suuhunsa. Lightia oli syytä hyvitellä, sillä Lance ounasteli joutuvansa ratsuineen taisteluun ehkä piankin.


Sellaiset olivat enteet.


* * *


Lance oli saanut esikunnasta tiedon, että vihollisen jalkaväki oli lähtenyt liikkeelle Brazos Santiagosta yhdessä ratsuväen kanssa. Laskuveden aikaan saarivaruskunnasta kuljettiin mantereelle Boca Chican kapean solan kautta. Tietoon liittyi käsky ottaa selvää Unionin liikkeistä. Uhkana oli, että vihollisjoukot saartaisivat Etelän ratsuväen joka puolelta. Saarroksen täydentäisi etelässä leveä ja vuolas Rio Grande -virta, johon ei kannattanut joutua ratsun kanssa eikä ilman.


Mukaan tiedusteluun luutnantti kaipasi kersanttiaan Troy Davisiä. Koska vihollisuudet olivat olleet tauolla ja vallitsi lepotila, komppanian miehet olivat hajaantuneet, kuka minnekin. Ensin luutnantti yritti etsiä itse, mutta kun se osoittautui hankalaksi miesryhmien keskellä, hän keksi paremman keinon. Troyn ratsu seisoi rauhallisena paikallaan puun alla, jonne isäntä oli jättänyt sen. Kun Lance irrotti ohjakset ja antoi hevosen liikkua vapaasti, ymmärtäväinen eläin johdatti hänet Troyn luo.


Kersantti oli mukana neljän miehen korttiringissä läiskimässä kortteja suurella hartaudella. Tulevat huolet eivät tuntuneet häiritsevän porukkaa, jossa keskityttiin parhaillaan veikkaamaan kenelle menisi tämänkertainen potti. Ainakin pari heistä siemaili miestä väkevämpää yhteisestä taskumatista.


Lance tuli hevosten kera Troyn selän takaa, niinpä kersantti huomasi heidät vasta viime hetkellä.


- No kappas vaan, hän tervehti tyylilleen uskollisena. - Itse herra luutnantti. Ja kyyti molemmille.


Tulija heilautti kättään tervehdykseksi. - Paljonko olet häviämässä? hän kysyi.


- Olin juuri aloittamassa voittamisen, Troy vastasi virnistäen. - Mutta nyt kun tulit, en taida saada siihen tilaisuutta.


Lance oli tottunut leukailuun kersantin kanssa. - Olet oikeassa, hän myönsi. - Pelastan sinut lisätappioilta.


Meillä on kiireellinen tehtävä.


* * *


Tiedustelijoiden oli määrä ratsastaa Palmito Ranchilta White Ranchille, jonka oma ratsuväki oli jättänyt tyhjilleen. Rio Grandea myötäillen matkaa kertyisi parikymmentä mailia, mikä tiesi muutaman tunnin ratsastusta. Hevoset, niin Light kuin Troyn Ball Lightning, olivat saaneet levätä jo useita päiviä.


Tarkastusmatka oli niille mieluisaa ulkoilua verrattuna kaikkeen siihen, mihin ne olivat sodassa tottuneet.


Ratsastajat varoivat menemästä liian lähelle virtaa, sillä rannassa kasvava miehen mittainen chaparral-pensaikko oli läpitunkematon sokkelo. Vain harvat osasivat kulkea tiheikön piiloon jäävillä poluilla. Sitä paitsi Meksikon puolella jokea ammuskeltiin satunnaisesti, ja luoteja sateli toisinaan Teksasin puolelle.


Meksikolaisten itsensä lisäksi luodit saattoivat lähteä myös Euroopasta tulleiden ranskalaisten aseista. Heidän uskottiin asettuneen Brownsvilleä vastapäätä olevaan Matamorosin kaupunkiin. Sekä Meksikon että Ranskan lipun alla liikkuvia joukkoja kannatti väistää, vaikka sotaa maiden välillä ei ollut, rajakauppa kukoisti ja keskinäisiä taistelutoimia vältettiin.


Lance oli kuullut puhuttavan suuresta puuvillasadosta, johon muuan Unionin sotaherra olisi halunnut iskeä kyntensä. Mutta ehkä huhu oli vain sodan sumuverhoa.


Neljäntenä sotavuonna monen usko suuriin ihanteisiin oli hiipunut. Minkä puolesta enää taisteltiin, kysyttiin.


Moraali oli höltynyt, niin myös armeijan kuri. Yksi tienasi puuvillan, toinen tequilan salakuljetuksella.


Uutisia konfederaation pääjoukkojen antautumisesta oli tihkunut tänne Teksasin perimmäiseen kolkkaan asti.


Troy Davis, joka oli varttunut lähiseuduilla, tunsi paikat ja johdatti heidät kukkulalle, josta White Ranchin saattoi nähdä. Kituliaiden pensaiden ja matalien kaktusten sijasta täällä kasvoi aava ruohikko. Laajalle aukealle avautui satulasta vehreä näkymä. Hevosen polviin asti kasvavaa heinää riitti niin kauas kuin silmä kantoi. Puolen mailin päässä erottuivat karjatilan rakennukset.


Troy nosti kämmenen silmien suojaksi ja tähysti. - Ei siellä näytä olevan ketään.


Lance otti esiin kaukoputken varmistaakseen asian.


Ikiajoista lähtien ihmiset olivat tarkkaan tutkineet edessään olevia maisemia hyvässä ja pahassa nähdäkseen, oliko lähistöllä toinen ihminen, tai jotain merkkiä ihmisen läsnäolosta. Muinoin terävät silmät riittivät, nyt kaukoputki paljasti etäisetkin kohteet.


- Tyhjää on, Lance totesi.


- Käännytään takaisin, Troy ehdotti.


Putkella näki pitemmälle kuin kersantti silmillään. Lance kivettyi satulassaan.


- Hetkinen, hän sanoi tiukasti. - Katsos tuonne!


Kauempana näkyy liikettä. Sinitakkisia miehiä oli marssimassa rannikolta Boca Chican suunnasta länteen.


- Lempo soikoon! Troy manasi. - Niinpä näkyy.


Tulevatko ne pirulaiset tänne?


Lance pudisti päätään. - Eivät ainakaan suoraan, hän vastasi. - Ne ovat menossa oikealta ohi. Kiertävät White Ranchin.


- Sehän on tyhjillään, kersantti ihmetteli.


- Eivät ehkä tiedä sitä.


Luutnantti käänsi Lightin takaisin tulosuuntaan. - Nyt on paha merrassa. Meidän on palattava pikapikaa leiriin viemään sanaa.


Hänen ei tarvinnut käyttää kannuksiaan. Ori luki käytännöllisesti katsoen isäntänsä ajatukset ja porhalsi matkaan.


Kersantti ei jäänyt empimään. Hänen allaan oli ratsu, jolle Troy oli antanut kuvaavan nimen Ball Lightning, Pallosalama. Hevonen osasi tehdä nopean käännöksen niiltä jalansijoiltaan. Kovalla maaperällä se onnistui mainiosti. Nimensä mukaisesti Pallosalama kiepsahti menosuuntaan ja oli saman tien täydessä vauhdissa kiitäen Lightin edellä kohti Palmito Ranchin leiriä.


Kersantin hevonen oli kuulua American Quarter Horse - rotua. Troy ei tiennyt rodun alkuperää, mutta yleisesti hevosta pidettiin ominaisuuksiltaan parhaana mahdollisena sotaratsuna. Voimakas ja ketterä, nopea käännöksissään mutta myös äärimmäisen kestävä.


Niin kuin aina Troy yritti haastaa luutnantin ratsun.


Vaikka olikin voimakas ja notkea, Pallosalamalla ei ollut mitään mahdollisuuksia luutnantin täysiverisen oriin rinnalla. Kookas Light oli ylivoimaisen nopea ja otti hetkessä kiinni kilpailijan. Haastajan oli katseltava parempansa hevosenkenkiä koko matkan maaliin saakka.


- Jos matka olisi ollut pitempi, Troy yritti kehua, olisimme voittaneet.


- Light voittaisi sinut millä matkalla tahansa vaikka etukaviot sidottuina, Lance antoi takaisin.


Konfederaation eversti John Salmon "Rip" Ford sai saman tien tiedustelijoiden raportin. Vihollisen jalkaväki oli ylittänyt Boca Chican kapean solan ja sen joukot marssivat länteen. Mieslukua ei vielä tiedetty.


Tuntemattomasta syystä vihollinen oli kiertämässä White Ranchin oikealta puolelta.


Raportin toimitettuaan luutnantti vei hiestä märän ratsunsa leirialueen nopeasti pystytettyyn hevosaitaukseen. Pian olisi ilta aterian aika. Isäntä riisui Lightin satulan, harjasi ratsun ja kampasi sen komean harjan. Hoito rakentaa luottamusta, hän uskoi. Siksi hän halusi tehdä nämä tärkeät työt itse, sillä eläimen piti luottaa isäntäänsä täydellisesti.


Pienestä varsasta asti Light oli ollut Lancen oma. Niin hänen isänsä oli päättänyt aikoinaan. Ori oli ehtinyt juuri täysikasvuiseksi, kun se lähti hänen kanssaan sotapolulle.


Neljä vuotta sitten hän oli ollut vasta sotakorkeakoulun ylimmän kurssin oppilas, viittä vaille upseeri. Sota oli jatkunut ja jatkunut; Lance oli taistellut ja saanut luutnantin arvon. Nyt oltiin täällä, Whiten ja Palmiton karjatilojen mailla, valmistautumassa jälleen uuteen koitokseen. Joukkueenjohtajana hän vastaisi paitsi omasta myös miestensä kohtalosta. Miten yksi ihminen voi kestää sellaista?


Lance risti kätensä, kuten äiti oli opettanut pojalleen lapsena. Hän rukoili yrittäen uskoa, että oli olemassa Jumala, joka kuulisi rukouksen. Vai oliko rukous vain ihmisen puhetta omalle sisimmälle? Lance Jacobsin usko Etelän asiaan oli mennyttä. Silti hän taistelisi sotilaskunniansa puolesta. Myös hänen kotoa perimänsä usko Jumalaan oli joutunut koetukselle. Suojelisiko häntä mikään tulevassa taistelussa?


Taas uusi päivä, taas uusi taistelukenttä. Sodan piti olla jo loppunut, mutta mitä vielä! Neljä vuotta on juostu ristiin ja rastiin kuin preeriakanit, ja tässä sitä taas ollaan. Voi ihmisiä ja heidän loputtomia riitojaan! Niin leppeä sää, ja vain leirinuotiolta nouseva savu ärsyttää sieraimiani. Jos tuulen suunta kääntyisi, niin Rio Grandelta puhaltelisi puhdasta ilmaa. No, nyt saavat meksikolaiset haistella savun hajua joen tuolla puolen.


Isäntäni Lance tuijottaa Palmito Ranchin tasangolle, ilmeisesti nautiskellen kauniista maisemasta. Minä poika katselen ruohotupsuja, joista en nyt pääse nauttimaan.


Kaksijalkaiset valmistautuvat taisteluun. Se on heille iso juttu. Jotkut paikkaavat reikiä univormuissaan. Ei sille mitään mahda, että vaatteet kuluvat ja repeytyvät, kun ammutaan pyssyillä, pistetään pistimillä ja isketään sapelilla. Pitäähän sitä olla tyylikäs, kun katsoo kuolemaa silmiin. Toiset raapustavat kirjeitä paperille.


Niitä luetaan sitten kotona ja muistellaan rintamalla kuollutta poikaa.


Voi millä innolla he hinkkaavat noita paukkupuikkojaan, joita he kutsuvat musketeiksi. Ihmiset sanovat, että puhtaus on puoli ruokaa. Nälkä kai hellittää myös kivääriä puhdistamalla.


Lance nyökyttelee aseveljilleen. Alan torkahdella, alkaa ärsyttää moinen veljeily tavallisten rivimiesten kanssa.


Olenhan minä puhdasrotuinen upseerihevonen, jonka säkäkorkeutta ei tavoita yksikään näistä veljeksistä.


Sotilaat jauhavat kuivattua suolakalaa ja nakertelevat kovia korppuja. Ja meitä sanotaan eläimiksi, kun rouskutamme terveellistä kauraa tai maissia.


Kaukaista jylinää, eikä taivaalla ainuttakaan ukkospilveä. Tykinlaukauksia, hienoa! Juuri sitä minun herkät korvani kaipasivat.


Isäntä taputtaa kaulaani. No niin, tässähän minä olen.


Minnekäs minä täältä Herran hylkäämästä paikasta lähtisin? Ei täällä ole hevosille salonkeja eikä tanssisaleja, ja jos olisikin, ne olisivat täynnä ihmisiä.


Kuka nyt jaksaisi taistella ja tapattaa itsensä tahallaan täällä? En minä ainakaan.


No, edessä on taas mahdoton tehtävä. Lähdemme etsimään kersanttia, isäntäni kaveria. Selvä se, Lance kaipaa seuraa. Arvaan kyllä, missä Troy lymyilee. Alan tuuppia isäntää siihen suuntaan. Lance on niin maalaispoika, ettei ymmärrä huvituksien päälle.


Ball Lightningin, kersantin hevosen, löytää aina sellaisen paikan läheltä polkemasta maata tai harjoittamasta jotain muuta yhtä kehittävää. Tuossahan Ball Lightning nyt on.


Ahaa, kessu itse on syventynyt pyhään rituaaliin, jossa miehet vaihtavat keskenään pieniä pahvilappuja.


Kiehtova harrastus, johon kuuluu paitsi korttien läiskimistä, myös mällin pureskelua, kotipolttoisen viinan siemailua taskumatista ja kolikoiden kierrättämistä mieheltä miehelle. Upseereilla on sama harrastus, paitsi että sikarit korvaavat purutupakan, viski tai konjakki kotipolttoisen ja kolikoiden sijaan kiertävät setelit.


Kun isäntä saa kersanttinsa mukaan, seuraa miellyttävä ravi Rio Granden mutkia nuollen. Mikä voisi maustaa ratsastusta enemmän kuin olla meksikolaisten maalitauluna heidän ampumaharjoituksissaan!


Olisi mukavaa, jos jatkettaisiin Brownsvilleen, tai vielä parempaa, sillan yli Matamorosiin, Meksikon puolelle.


Voi niitä ihania meksikolaistammoja, todellisia joka orin unelmia!


Anteeksi, taisin eksyä polulta! Todellisuudessa nousemme pienelle kukkulalle, jossa Lance voi leuhkia Troylle vetämällä rintapielestä oudolta näyttävän putken.


Hän venyttää sitä, kunnes se kasvaa yhtä pitkäksi kuin orin - no, tiedätte kyllä mikä. Hän näkee sillä varmaan kotiin Etelä-Carolinaan asti.


Olisin voinut ilman sitä putkea kertoa, että tuolla edessä on tulijoita. Haju leviää tänne asti. Hevosena voin haistaa ihmiset jo kaukaa. Isäntäni tietää, että luimistan silloin korviani. Se on varma merkki.


Lance ja Troy ovat harmaatakkisia, ja nuo ovat sinitakkisia. Neljän vuoden ajan olen seurannut isäntääni eri tantereilla, kun vastapuolet ovat ottaneet yhteen. Taas on uusi koitos edessä. Meille tulee kiire palata leiriin viemään tietoa.


No, pojat ovat poikia. Kotimatkalla Troyn on pakko haastaa Lance kilpaan. Ja taas hikoillaan isäntien huvittamiseksi. Ball Lightning ottaa tietysti varaslähdön, mutta kukapa sitä kutsuisi takaisin. Kisan tulos on joka tapauksessa selvä etukäteen. Poloinen Ball Lightning!


Jotkut eivät opi koskaan.


Lance raportoi tiedusteluretkestämme Isolle Kiholle.


Toivottavasti hän muistaa mainita raportissa uskollisen ratsunsa Lightin. Ball Lightningista viis.










Luku 3: Matt harjoittelee ampumista


Viimeiseenkin viidestä pulikasta osui ja se kaatui. Lance Jacobs siinä luki. Matt Hudson oli kirjoittanut nimen veistämäänsä puupalikkaan. Ampuja tunnusteli revolverin piippua. Se oli lämmennyt tiuhaan ammutuista laukauksista. Kuusi luotia, koko rulla, ja vain yksi huti.


Matt vaihtoi uudet panokset rullaan, leikki hetken aseella tähtäillen sinne tänne, ollen laukovinaan pum, pum, pum.


- Sota on ohi, Matt. Mitä sinä oikein hommailet?


Jeremy Fox, Hudsonien naapuri, oli kuullut laukaukset ja yllätti ampujan ilmestymällä paikalle juuri nyt.


Nuorukainen tuuppasi revolverin lonkallaan riippuvaan koteloon, katsoi Jeremyyn alta kulmiensa ja virnuili.


- Ei sota ole ohi. Nyt se vasta alkaa.


Naapuri pudisti päätään. - Älä hyvä poika puhu tuollaisia.


Sota on kuin kulkutauti. Se leviää, jos sitä levittää.


- Saa minun puolestani levitä, Matt tokaisi. - Samaa mieltä ovat muutamat muutkin.


- Älä kuuntele tuollaisia puheita, Jeremy varoitti. - Meille Lowcountryn viljelijöille rauha on kaikki kaikessa.


Matt tuhahti. - Aion tehdä tilit selviksi, tajuatko?


Jeremy ei vastannut mitään. Matt oli jo kääntynyt ja lähtenyt menemään. Naapuri ei pidätellyt nuorukaista, vaan antoi hänen mennä. Jeremy oli oppinut tuntemaan pojan jo lapsesta ja tiesi hänet umpimieliseksi ja äkkipikaiseksi. Pyssy kourassa tämä saattoi olla vaarallinen.


Osumia saaneet palikat lojuivat maassa siellä täällä.


Yhdessä niistä luki Lance Jacobs. Jeremyn oli helppo laskea yhteen yksi ynnä yksi. Hughin, Hudsonien vanhemman pojan, kaaduttua Unionin riveissä sodan ensimmäisenä vuotena. Lowcountryn kodeissa oli puhuttu Hughin kuolemasta, kun hänen ruumiinsa oli tuotu kotiin. Hugh oli leimattu Summervillessä luopioksi, Etelän asian pettäjäksi, ja hänen hautansa oli kirkkomaalla muista erillään. Lisäksi oli levinnyt huhu, että hänet oli surmannut Etelän ratsuväen upseeri Lance Jacobs.


Hautajaisten jälkeen keskustelu oli laantunut. Mutta nyt, kun sodan tiedettiin loppuneen, näytti siltä, että nuorempi veli oli ryhtynyt hautomaan kostoa. Siitä ei Jeremyn mielestä seuraisi hyvää kenellekään.


Hän seurasi Mattia, mutta ei kiihdyttänyt askeliaan saavuttaakseen nuorukaisen. Jos Evelyn olisi kotona, pojan kanssa voisi ehkä puhua myöhemmin ja saada hänet toisiin ajatuksiin.


Evelyn oli ollut leskenä jo kauan, ja aviomiehen kuoleman ja Hughin menetyksen jälkeen Matt ja Eliza olivat olleet yksin äitinsä hoidettavina, nyt jo varttuneet äitinsä avuksi ja turvaksi. Hudsonien tila oli pieni, eikä maissin ja vihannesten tuotto ollut kummoista. Mutta sodan vuosina tuotteet kävivät hyvin kaupaksi, ja niistä saatiin kunnon hinta, myös Foxien pikkutilalla.


Tekemällä ankarasti työtä pysyttiin kiinni leivän syrjässä.


Koska Hudsoneilta oli puuttunut miestyövoimaa, Jeremy, itsekin leskimies, kävi auttelemassa Evelyniä raskaimmissa töissä. Jeremy oli aina tehnyt sen mielellään.


Mattia ei enää näkynyt, kun Jeremy saapui Hudsonien pihaan. Siellä kaikki näytti olevan entisellään.


Vaatimaton peltikattoinen päärakennus oli rakennettu laudasta. Maalaamattomina seinät olivat pian harmaantuneet. Rakennukset näyttivät vanhemmilta kuin olivatkaan.


Pihan toisella puolella oli huussi, liiteri ja vaja, nekin lautarakenteiset. Ulkorakennuksiin kuului vielä navetta, jonka yläosa oli laudasta mutta alaosa kivestä. Evelyn piti siellä lehmää, josta perhe sai maidon. Asumukset olivat yksinkertaisia mutta näki, että niistä pidettiin huolta. Pihaan Evelyn oli istuttanut pari magnoliaa, joiden kukinta ei ollut vielä alkamassa. Muitakin puita ja pensaita kasvoi eri puolilla pihaa.


Jeremy asteli ovelle ja koputti.


- Kuka siellä? Lapsen ääni paljasti kysyjän olevan Eliza.


- Jeremy täällä.


Ovi avautui. Yleensä tyttö ilahtui naapurien käynnistä.


Nyt hän katsoi Jeremyä naama pitkänä, eikä kutsunut tulijaa sisään, niin kuin olisi kuulunut tapoihin.


- Eikö äitisi ole kotona? Jeremy kysyi.


- Ei, äiti on Charlestonissa asioilla.


- Entä Matt?


Eliza nyökkäsi ja viittasi kädellään peremmälle.


Jeremy seisoi yhä kynnyksellä, kun Matt ilmestyi ovelle.


Pojan ilme oli yrmeä. - Mitä asiaa sinulla on tänne?


Jeremy mietti, miten vastaisi, ja sanoi sitten sovittelevalla äänellä: - Tulin vain kysymään äidiltäsi, tarvitaanko täällä apua peltotöihin.


- Ei tarvita. Ei nyt, eikä myöhemmin. Lähde kotiisi!


Mattin tyly puhe säikäytti tytön ja hän katsoi Jeremyyn pelästyneesti. Jeremy ymmärsi, ettei keskustelusta tulisi nyt mitään. Niinpä naapuri painoi lakin päähänsä ja poistui.


Matkalla kotiinsa Jeremy tuli yhä vakuuttuneemmaksi siitä, etteivät Mattin vihamielisyyden ilmaukset voineet olla lähtöisin nuorukaisesta itsestään. Joku oli istuttanut ne nuorukaiseen.


* * *


Matt ampui revolverin rullan tyhjäksi. Tänään tarkkuus ei ollut parhaimmillaan, kuudella laukauksella vain neljä viidestä pulikasta kaatui. Lance Jacobs keskellä jäi pystyyn. Se harmitti Mattia, vaikka kaksi ohilaukausta johtui epäilemättä siitä, että hän ampui nyt muutaman metrin etäämpää kuin edellisellä kerralla.


Ketään ei ollut häiritsemässä. Ei edes naapurin Jeremy, joka tapasi pistää nokkansa joka paikkaan. Edellisestä kerrasta viisastuneena nuorukainen keräsi pulikat visusti reppuunsa, jonne joutuivat myös revolveri ja patruunavyö.


Matt ajatteli äitiä kävellessään ampumapaikalta kotiin.


Äiti ei suvainnut nähdä poikansa kantavan asetta kotona Hudsonien talossa, eikä missään muuallakaan. Evelynistä oli tullut tiukka aseiden vastustaja, sen jälkeen kun Hugh-veli oli kaatunut. Äiti oli sanonut, ettei halunnut olla missään tekemisissä sodan tai aseiden kanssa. Häntä se kummastutti. Kuinka kukaan voi ajatella puolustavansa itseään ilman asetta? Pojan mielestä äidin ja siskon olisi pitänyt opetella ampumaan.


Pojan tullessa kotiin Evelyn ja Eliza olivat keittiöpuuhissa. Hän huikkasi ovelta tervehdyksen, ja molemmat vastasivat siihen. Äidin ääni ei kuitenkaan kuulostanut iloiselta, kun hän puhutteli Mattia.


- Olin kuulevinani ampumista. Olitko se sinä?


- En, mistä lie kuulunut, poika valehteli äidille sujuvasti.


Nuorempana hän oli ajatellut toisin, äidille piti puhua aina totta, oli mikä oli. Nykyään totuudessa pysyminen oli hänestä lapsellista.


Ruoan tuoksu tuntui pojan nenässä. - Mitä tänään syödään? hän uteli. Eliza ryhtyi innoissaan kertomaan, mitä oli tarjolla päivälliseksi. - Äiti tekee läskissä paistettua papumuhennosta.


- Nam nam, Matt maiskutteli suutaan. - Vesi ihan herahti kielelle. Mistä läskiä on saatu?


Evelyn selitti. - Naapurissa oli tapettu sika. Jeremy toi läskipalan maistiaisiksi.


Poika ei pitänyt naapurin nimen mainitsemisesta. - Hyi olkoon, meni koko ruokahalu.


- Senkin kiittämätön! Evelyn puuskahti. - Jeremy on kelpo naapuri, ettäs tiedät! Hän auttaa meitä ja muitakin hyvästä sydämestään.


- Vai sydämestään! poika tarttui sanaan. - Etkö tajua, että se mies vain liehittelee sinua?


Evelyn vaikeni. Hänen poskilleen oli noussut puna, joka saattoi johtua myös hyörimisestä hellan ääressä.


Höyryävästä padasta kohosi makunystyröitä kutkuttavia tuoksuja. Äiti oli maustanut ruoan oman ryytimaan mausteilla. Eliza oli kattanut lautaset ja mukit. Äiti kantoi padan pöytään. Kaikki kolme asettuivat omille paikoilleen, Matt pöydän päähän. Kun nuorukainen tarttui kauhaan lappaakseen muhennosta lautaselle, Evelyn huomautti pojalle, eikö tämä aikonut lukea ruokarukousta. Poika vilkaisi äitiään, virnisti, risti kätensä ja luetteli nopeasti rukouksen. - Siunaa Jeesus ruokamme, aamen!


Ruokailun kestäessä ei puhuttu, ja lautaset olivat pian tyhjät. Elizan tehtävä oli huolehtia ne tiskiin. Jo tyhjennetyistä astioista Eliza sai kaavittua syötävää myös kissalle, joka oli kierrellyt ja kaarrellut nälkäisenä pöydän ympärillä. Kolli mennä viipotti kiireesti ruokakupilleen.


Matt, joka oli syötyään vetäytynyt omiin oloihinsa, palasi kohta tupaan. - Minä otan hevosen ja lähden käymään kylällä. Nuorukainen oli vaihtanut arkivaatteensa Hughilta jääneeseen pukuun. Hän oli kasvanut jo kuolleen veljensä kokoon.


- Minne sinä aiot tähän aikaan illasta? Evelyn kysyi toivoen pojan jäävän kotiin. Lowcountryn kylissä liikkui sodan tuomia kulkijoita, yksin ja ryhmissä. Äiti oli huolestunut pojastaan, jonka tiesi kuumaveriseksi ja alttiiksi tappeluun.


- Minulla on tapaaminen, Matt vihjasi.


Äiti tarkasteli poikansa asua. - Oletpa sinä komea veljesi puvussa. Onko sinulla kenties tyttö kiikarissa?


- No ei ole. Aion tavata yhden tärkeän hepun, Adam Vogtin. Matt ei malttanut olla kehumatta.


- Herranen aika, äiti päivitteli. - Mitä tekemistä sinulla on plantaasiherra Gallagherin tilanhoitajan kanssa?


Jo toisen kerran tänään poika yritti sumuttaa äitiä puolitotuudella. - Onpahan vain yksi työhomma tarjolla.


Nähdessään miten äidin kulmat kurtistuivat, Mattin oli pakko jatkaa. - Käyn Teksasissa. Siinä menee pari kuukautta.


Evelyn yllättyi niin, että henki salpautui ja hän purskahti itkuun. - Miten me täällä selviämme talvesta? Evelyn sai sanotuksi nyyhkytysten lomassa.


Äidin kyyneleet pehmittivät pojan. - Älä huoli, äiti! Saan Gallagherin tilalta pollen ja palkkaa. Olen just siksi menossa tapaamaan Vogtia. Ja minulla on nyt kiire.


Näkemiin!


Kun Matt oli lähtenyt, Eliza painautui äidin kainaloon ja kertoi oman tietonsa.


- Minulle veli sanoi menevänsä länteen etsimään jotakin Lancea.


Elizan paljastus sai Evelynin aavistelemaan pahaa.










Luku 4: Lance valmistautuu yhteenottoon


Toukokuun kahdestoista valkeni pilvilautan repeillessä ja tuulen sirottaessa repaleita pitkin taivaan kantta. Yön jäljiltä lämpöä oli vasta vähän, mutta ilman viileys ei haitannut. Lancen harmaa takki ja housut olivat villakankaasta. Ne pitivät lämpimänä. Luutnantti tiesi, että päivän mittaan niissä vielä hikoiltaisiin.


Hän vilkaisi uudelleen taivaalle. Taivaanrannan yhtenäinen pilvimeri oli hajonnut, sadetta tuskin tulisi.


Luotisade Unionin jalkaväen nykyaikaisista kivääreistä olisi sitäkin odotetumpaa.


Kuten ennenkin, luutnantti käveli ensiksi hevosaitaukselle varmistaakseen, että Light oli kunnossa ja että ratsulla oli ruokaa ja juomaa. Varhaisessa aamunkoitteessa porttia vartioiva sotilas ei tunnistanut tulijaa ja kysyi tunnussanaa: "Voitto?" Se kuului kysyjän rooliin. "Dixie," kuului vastaus. Vartija avasi portin ja päästi hänet aitaukseen.


Yksi sotilaspalvelijoista oli taluttamassa ulos toista täysiveristä. Luutnantti tervehti mustaa miestä, jonka tiesi olleen everstin palveluksessa jo siviilielämässä. Hevonen oli everstin kuuluisa Firerock. Lance saattoi hyvin verrata omaa ratsuaan siihen. Light ei jäänyt vertailussa huonommaksi, ja tuolla hänen kadehdittu ratsunsa nosti jo päätään ja hirnui tervehdykseksi. Hevoselle tuodussa ruoka-astiassa oli vielä paljon syömätöntä maissia.


Ratsulla ei näyttänyt olevan kovin hyvä ruokahalu tänä aamuna. Lance itse oli tyytynyt kupilliseen teetä ja kuivaan korppuun, joita kostutti teekupissa.


"Toivottavasti meidän ei tänäänkään tarvitse erota toisistamme," hän jutteli hevoselle ja taputti sen kaulaa.


"Ja jos todella huonosti käy," Lance purki pahat aavistuksensa eläimelle, "ehkä emme eroa ollenkaan vaan ratsastamme yhdessä sinne, mistä ei ole paluuta."


Samalla hän asetteli hevosen kuolaimen, suitset ja lopuksi satulan ja jalustimet paikoilleen. Tulkoon mitä tulee, nyt oltiin valmiita.


Yhtäkkiä Lancelle tuli mieleen yöllinen unensa. Unessa oli näyttäytynyt kentauri, ihminen hevosen vartalolla.


Miten ihmeelliseltä se oli näyttänyt! Olento oli ollut kaunis ja sopusuhtainen, ja se oli lentänyt suurilla siivillä ratsukon luo. Muuta hän ei unestaan muistanut.


Miten siivekäs kentauri oli tullut hänen uniinsa? Oliko hän nähnyt sellaisen kuvassa? Vai oliko äiti kertonut tarinan kentaurista, kun hän oli lapsi ja äiti vielä olemassa?


Light katsoi isäntäänsä viisain silmin ja rämisteli kuolaimiaan. Taputettuaan oria vielä kerran kaulalle ja varmistettuaan, että kaikki hihnat ja soljet olivat kunnossa, luutnantti nosti jalkansa jalustimelle ja nousi kevyesti satulaan. Light hirnui pari kertaa innostuneena saatuaan selkäänsä ratsastajan, jonka tavat ja toimet hevonen oli oppinut perin pohjin tuntemaan. Muutkin hevoset aitauksessa hirnahtelivat ja polkivat maata kavioillaan. Eivätkö ne vielä olleet saaneet ruokaansa ja olivat nälkäisiä? Vai aavistivatko ne, millainen päivä oli tulossa?


Luutnantti ratsasti ulos hevosaitauksen portista juuri, kun torven törähdys alkoi kutsua miehiä koolle. Hän suuntasi kulkunsa kohti esikuntaa aamuista tilannekatsausta varten. Tilaisuus pidettiin yhdessä Palmito Ranchin ulkorakennuksista, joidenkin mailien päässä sieltä, missä Unionin joukot oli havaittu.


Ensin oli kokoontunut johto adjutantteineen. Sitten tilannearvion saivat kuulla yksiköitä johtavat upseerit, Lance mukaan lukien.


Unionistien odotettiin hyökkäävän Etelän pääjoukkoa vastaan suoraviivaisena rintamana. Pienen jalkaväkiryhmän olisi otettava vastaan hyökkäys, kun se aikanaan tulisi. Tykkejä siirrettäisiin tarvittaessa ja ratsuväkeä käytettäisiin joustavasti tilanteen mukaan.


Ratsuväkiyksiköitä oli vähän, mutta Unionin puolella niitä arvioitiin olevan vielä vähemmän. Yhteenotosta tulisi ratsuväki vastaan jalkaväki, Konfederaation tykkien tukiessa omaa ratsuväkeä. Ensiksi tuli pysäyttää vihollisen hyökkäys, varmistaa sivustat ja selusta sekä iskeä aaltoina vihollisen jalkaväkeä vastaan.


Kun ylivoima saavutettaisiin, Unionin joukot oli ajettava pakoon etelään, kohti Rio Grandea. Saarrettuina joen rannalla sininutut ymmärtäisivät antautua, sillä vaihtoehtona olisi kuolema tykin ammuksiin, luoteihin tai miekkoihin, taikka - hukkuminen jokeen.


Ohjeita kuunnellessaan luutnantti tunsi mielialansa kohenevan. Tilannearvio vaikutti oikeaan osuneelta ja suunnitelma uskottavalta. Ratsumiehille, myös hänen yksikölleen, oli annettu suuri vapaus liikkua taistelussa tilanteen mukaan. Tämä miellytti Lancea ja antoi uskoa, että taistelu voitettaisiin.


Hän oli jo aikeissa kertoa Lightille ajatuksiaan, mutta oivalsi sitten, että muita ratsumiehiä alkoi kerääntyä lähistölle. He olisivat varmaan pitäneet outona, että heidän luutnanttinsa juttelisi ratsulleen. Niinpä hän vain taputti Lightia kaulalle.


- Hyvää huomenta, Sir! Tervehtijä, joka lähestyi luutnanttia, oli Troy Davis. Päästäkseen joukkueenjohtajan luo hän oli pujotellut ratsumiesten rivien läpi taluttaen Pallosalamaa suitsista.


- Hyvää huomenta, kersantti! Lance vastasi.


Molempien taisteluun valmistautuvien äänessä kuulsi jännitys. Sitä ei voinut välttää, vaikka kumpikin oli kokenut vuosien mittaan lukuisia taisteluita ja kahakoita, viimeisimmät niistä yhdessä. Vastuu lisäsi jännitystä.


Johtaja veisi jo harventuneen joukkueensa veriseen mittelöön, jonka lopputuloksesta kenelläkään ei voinut olla varmuutta. Hyvällä onnella kaikki voisivat selvitä hengissä, ja pahimmassa tapauksessa...


No, kaikkein pahinta Lance ei halunnut ajatella. Jos hänelle itselleen sattuisi jotain, Troy ottaisi johtajan paikan. - Hyvää huomenta ratsumiehet! luutnantti tervehti joukkuettaan.


- Hyvää huomenta, herra luutnantti! Ratsumiesten vastaus kajahti kuin tykinsuusta. Joukkue vaikutti levänneeltä ja hyväkuntoiselta. Mutta liian monta ratsukkoa puuttui.


- Missä Baxter on? Lance kysyi.


- Kuulin juuri, että Baxter vietiin sairastupaan viime yönä, Troy selitti. - Vanhat haavat ovat alkaneet oireilla.


Miehellä oli kova kuume. Häntä hoidetaan parhaillaan.


- Selvä, Lance kuittasi. - Onko kaikki kunnossa? hän huusi miesten päiden yli.


- Kaikki kunnossa, herra luutnantti! Ratsumiehet jyrähtivät yhteen ääneen. Luutnantti nosti miekkansa korkealle. - Voitto! hän karjaisi niin, että kaikki sen kuulivat.


- Dixie, miehet kajauttivat takaisin. Viivyttelemättä ratsukot suuntasivat kohti yhteistä kokoontumispaikkaa, suurta aukeaa, jonne Konfederaation ratsuväki kokoontui hiljaa aamun sarastaessa. Satojen ratsumiesten joukko oli pian valmiina. Hevoset korskuivat ja polkivat maata, aavistaen ilmassa olevan jännityksen. Lance huomasi, kuten monesti ennen taistelua, että Light veti korvat tiukaksi ja jännitti kaulansa. Se tiesi mitä odottaa.


Eversti James Rutledge, kokenut ratsuväen johtaja, ratsasti pitkin rivejä ja tarkasti jokaisen ratsastajan ja hevosen, varmistaakseen että kaikki olivat valmiit taisteluun. Lancen esimies kapteeni Robinson ratsasti Rutledgen vieressä.


Eversti puhui kovalla äänellä, rauhallisesti ja määrätietoisesti. – Muistakaa, miksi taistelemme!


Kotien, perheidemme ja elämäntapamme puolesta.


Ratsastakaa kovaa, iskekää tarkasti, Jumala olkoon kanssamme!


Ensimmäisten auringonsäteiden puhkaistessa horisontin, hiljaisuuden rikkoi kiväärien yhteislaukaus. Eversti Theodore H. Barrettin johtamat unionin joukot olivat aloittaneet hyökkäyksensä Etelän etujoukkoja vastaan.


Yhteen ääneen huutaen konfederaation ratsuväki syöksyi eteenpäin. Kavioiden jytinä muistutti salaman iskuja maan kamaralla, ja ilma oli täynnä ukkosen kaltaista jylinää. Hevoset hirnuivat ja huohottivat laukatessaan, sapelit ja kannukset kilisivät ja tuhannet kavioiden iskut nostattivat maasta sankan pölyn.


* * *


Päivä oli sujunut hyvin, vaikka ei ollut johtanut ratkaisuun. Vastahyökkäys oli onnistunut, ratsuväki oli kunnostautunut, ja Lance oli saanut henkilökohtaista kiitosta kapteeni Robinsonilta. - Hyvin tehty, luutnantti!


Jatkakaa samaan malliin, niin pian teillä on kokonainen komppania komennossa.


Upseerien kokouksessa, keskiyön aikaan, myös Etelän ratsuväkeä johtava eversti James Rutledge jakoi kiitosta ratsumiehille. - Ratsuväkiyksiköt taistelivat urheasti, eversti ylisti. - Taitavalla ja päättäväisellä toiminnallaan ne auttoivat meidät menestykseen. Olkoot yhtenäisyys ja murtumaton taisteluhenki mottomme huomennakin.


Jumala meitä siunatkoon!


Johtajien kehut kaikuivat joukkueenjohtajan korvissa, kun hän vihdoin aamuyöstä pääsi muutaman tunnin lepoon kovan päivän jälkeen. Hän mietti ensin mennyttä päivää, sitten koko elämäänsä. Sotilasura oli ollut hänen oma päätöksensä. Isä oli pitkään vastustanut poikansa valintaa. Hubert Jacobs olisi mieluummin nähnyt esikoisen jatkavan perintötilalla puuvillan kasvattamista, mutta oli lopulta antanut periksi.


Sotimisesta oli tullut Lancen ammatti, ja hän oli työssään pätevä. Sen sanoivat myös ne, jotka olivat häntä ylempänä.


Mutta vaikka huominen taistelu voitettaisiin, niin mikä olisi hänen tulevaisuutensa? Arkielämässä ei eletty vain päivä, tunti, minuutti ja sekunti kerrallaan niin kuin sodassa. Entä sitten, kun sota olisi ohi?


Aamulla postivankkurit olivat tuoneet kauan odotettuja kirjeitä rakkailta ja omaisilta. Lance ei ollut kiireiltään ehtinyt avata edes saamaansa kuorta, vaan oli vain katsonut, keneltä kirje oli, ja jättänyt lukemisen tuonnemmaksi. Nyt kahakoinnin päätyttyä oli lyhyen levon aika ja hän saattoi lukea mitä Lewisilla, hänen velipuolellaan, oli kerrottavanaan. Oliko siinä kenties vastauksia hänen kysymyksiinsä?


Luutnantti kävi sänkynsä päälle makuulle riisuen vain takin ja housut. Herätys voisi tulla milloin tahansa. Muut sotilaat makuutiloiksi muutetussa varastossa olivat jo unessa. Heidän rintansa kohoilivat tasaiseen tahtiin ja kuorsaus täytti huoneen.


Luutnantti avasi kuoren, joka sisälsi kaksi Lewisin täyteen kirjoittamaa paperiarkkia. Veli oli kirjoittanut kirjeen kauniilla ja selkeällä käsialalla. Lauseet oli muotoillut taitava kirjoittaja. Huomasi, että Lewis oli säästynyt hukkaamasta aikaansa sotimiseen. Sen sijaan hän kehittynyt sivistyneeksi aikuiseksi, Lance päätteli kirjeen luettuaan.


Lewisin maininta "täydellisestä isoveljestä" sai hänen sydämensä ailahtamaan. Vaikka he olivat velipuolia, heistä oli tullut läheisiä keskenään.


Kirjeessä oli niin paljon asiaa, että hän luki kaiken vielä uudestaan:


"Rakas veli!


Toivottavasti olet terve ja voit hyvin, kun saat tämän kirjeen.


Olet veljeni, et minulle velipuoli, vaan olet aina ollut ja tulet aina olemaan täydellinen isoveli, jota parempaa en osaa edes kuvitella. Tämän sodan ja näiden raskaiden sotavuosien aikana emme ole voineet olla lähellä toisiamme, mikä toisi lämpöä arkiseen elämään meidänkin perheessämme.


Onneksi kirjeet ovat kulkeneet ja ylläpitäneet yhteyttä välillämme. Posti kulkee Charlestonista sinne Teksasin takamaille todella hitaasti, useita viikkoja. Haluaisin niin kernaasti, että voisin kirjeitse huojentaa mieltäsi kertomalla myönteisistä tapahtumista täällä kotipuolessa, sillä tiedän mitä koti merkitsee sinulle. Mutta varoituksen sana heti alkuun: sodan viime käänteet ovat aiheuttaneet paljon mielten kuohua ja myllerrystä, eikä kaikki täällä ole lainkaan hyvin.


Aloitan tärkeimmästä, ja se on isämme Hubertin terveydentila. Vaikka hän yrittää tehdä kaikkensa näyttääkseen terveeltä ja pirteältä, niin hänen kuntonsa on tosiasiassa huonontunut. Sydänvaivat ovat pahentuneet, ja isän koko olemus on muuttunut. En ryhdy kuvailemaan muutosta tarkemmin. Voin vain sanoa, että Hubertin uljas ja vetreä olemus on kadonnut. Hänestä on tullut - yhdellä sanalla sanoen - vanhus.


Jo edellisessä kirjeessäni kerroin Hubertin sydänkohtauksesta, josta hän selvisi. Sydänvaivat kuitenkin pahenivat sen jälkeen, eivätkä niihin ole auttaneet lääkkeet, sen paremmin kuin muutkaan hoidot.


Isä on luopunut kokonaan tilanhoidosta ja jättänyt sen minulle, kun sinä, veljeni, olet poissa. Sinun näkemisesi ilahduttaisi isää varmasti kovin, ja minä olisin siitä yhtä lailla iloinen.


Äitini Gerda on myös vanhentunut. Hän istuu usein Hubertin sängyn vieressä ja lukee isälle psalmeja ja Vanhan Testamentin profeettojen kirjoituksia. Minusta isä näyttää silloin tavallistakin kärsivämmältä.


Minusta sinun olisi hyvä päästä kotiin sieltä Teksasista.


Olen lukenut ja kuullut, että sota saattaa tulla päätökseen tänä keväänä. No, samaa on sanottu myös edellisenä keväänä.


En tiedä, mitä ajattelet sodan jatkumisesta tai loppumisesta. Sinä olet joutunut kokemaan sodan ankarimmillaan, joten sinun sanoillasi on painoa. Minä en ole vielä edes siinä iässä, että pääsisin äänestämään vaaleissa, vaikka olenkin jo vastuussa koko Jacobsien tilasta. Niinpä en lausu kantaani - ääneen. Tilan asioissa olen tehnyt yhden tärkeän muutoksen. Meidän tilamme on lakannut kasvattamasta puuvillaa. Sen sijaan olemme ruvennut viljelemään viljaa. Toivottavasti annat siunauksesi tälle päätökselle, jonka isä hyväksyi - pitkin hampain.


Muuten, meillä on pari hienoa varsaa. Muistan hyvin, miten sinä pidit omasta varsastasi ja koulutit siitä valioyksilön. Mikä sen nimi olikaan - Light?


Toivottavasti näitä varsoja ei tarvitse laittaa Charlestonissa junaan ja lähettää Augustan kautta rintamalle, jonne te olitte neljä vuotta sitten menossa.


Tästä näyttääkin tulevan pitkä kirje. Mutta lopuksi vielä yksi huolestuttava tieto, tai oikeastaan vasta huhu.


Muistat varmaan Hugh Hudsonin tapauksen. Siitä puhuttiin paljon Lowcountryssa. Hugh oli jättänyt kotinsa heti sodan alkaessa. Häntä pidettiin karkurina ja luopiona, joka oli pettänyt Etelän asian ja mennyt vihollisen puolelle. Hugh oli liittynyt sinitakkeihin Virginiassa.


Nyt on vuorossa Hughin nuorempi veli Matt Hudson. Tutustuin häneen lapsena pyhäkoulussa, jossa olimme samaan aikaan. En tohtisi lausua hänestä kielteistä arviota, vallankaan kun en tunne häntä hyvin.


Vaikka tieto on tullut minulle kuulopuheena Hudsonien naapurilta, niin tahdon paljastaa sen sinulle. Matt on ruvennut hautomaan sinulle kostoa, koska hänet on saatu uskomaan, että Hugh on saanut taistelussa surmansa sinun kädestäsi. Olet sotilas, ja tiedän että osaat puolustaa itseäsi avoimella kentällä. Mutta salavihkaiset yritykset nurkan takaa ovat jotakin muuta.


Pahoittelen vielä, ettei minulla ollut tälläkään kertaa hauskoja asioita kerrottavana. No, ehkä yksi sellainen tähän vihoviimeiseksi. Nahum Gallagher, joka pyrkii nyt määräämään kaikesta täällä Lowcountryssä, on esitellyt minulle tyttärensä Sallyn, serkkuni. Minut kutsuttiin Gallaghereille, ja minä jouduin kutsumaan heidät meille.


Kerron siitä toiste enemmän. Tässä kaikki tällä kertaa.


Rakkain terveisin, veljesi Lewis."


Kirje vei Lancen ajatukset isään. Hubert Jacobs oli kuulunut sukupolveen, jonka ei ollut tarvinnut sotia.


Mutta nyt isä oli hatara vanhus, toisin kuin vielä pojan lähtiessä sotaan. Tänään hänellä oli edessä toinen uhka, sydän, joka uhkasi pettää. Lance, vaikka oli nuori, oli kohdannut kuoleman vaaran monesti, ja olisi kohtaava saman riskin jälleen kohta.


Jo lähes uneen vaipuneena hän muisti, mitä hänen äitinsä oli kertonut iltaisin muinaisesta tarunhohtoisesta maasta.


Kansa joutui siellä puolustamaan itseään tyrannia vastaan, ja paljon taistelijoita kuoli. Kentaurit - yläruumiiltaan ihmisiä, alaruumiltaan hevosia - kuljettivat taistelussa kaatuneet sankarit lepoon. Se oli jäänyt lapsen mieleen. Louise Jacobs oli rakastanut surullisia tarinoita, lopulta hän oli kuollut suruun.


Äidin mielikuvaan Lance nukahti.










Luku 5: Light pääsee tunnelmaan


Voi pojat, tuskin on aurinko vielä noussut, kun taas mennään! Jälleen yksi päivä ihmisten hulluutta. He eivät koskaan väsy tähän. Vasta aamu ja jo täysi kaaos. Eikö hevonen saa nukkua kauneusuniaan?


Lance on satulassa tänä aamuna ihan levoton. Vannon, että joskus tuntuu kuin olisin meistä kahdesta se rauhallisempi. Hän hytkyy eikä tiedä miten olisi.


Seisomme rivissä kuin ankat lammella. Toivotaan, ettei tämä ole mikään hevosten uintikilpailu, jossa Rio Grande on päivän päätteeksi maalina.


Voi ei, tuolla tulee taas se kovaääninen mies. En muista hänen nimeään, mutta miehet kutsuvat häntä


"Everstiksi". Kuinka hän rakastaakaan omaa ääntään. Ja nyt kaikki hirnuvat, siis huutavat, niin kuin ihmiset tekevät.


Hevostoverini haukottelevat, niin kuin minäkin. Emme saa ylityökorvausta tästä odottelusta, tai palkkaa ylipäänsä. Tosi epäreilua!


Isäntä potkaisee minua. Sitä he kutsuvat kannustamiseksi. Odotapas... liikummeko me? Jep, me todellakin liikumme. Pitäkää kavioistanne kiinni, kaverit!


Tässä sitä taas mennään, ryntäämässä kohti varmaa tuhoa.


Kiihdytämme vauhtia. Jihuu! Nyt mennään todella kovaa.


Myönnettäköön, tämä on oikeasti jännittävää. Aivan kuin kilpailu, mutta enemmän melua, pauketta, miekkojen kalistelua, voihkintaa ja huutoa.


Väistelen luoteja ja kanuunankuulia. On kuin yrittäisi juosta pesältä toiselle, samalla kun vastapuoli heittelee sinua palloilla. Osuma tekisi todella kipeää.


Meidän puolemme yrittää kiertää heidän sivustaansa.


Hevosille se tarkoittaa juoksemista kylki maalitauluna samalla kun meitä ammutaan.


Okei, nyt lentää todella muta! Ja kaikkialla on savua, puskii, puskii!


Me olemme harmaatakkisten ratsuja. Huomaan yhden sininuttujen hevosen lähistöllä. Vaihdamme tietäviä katseita. "Ihmiset, vai?" kertovat silmäni. Naapuri nyökkää ymmärtävästi.


Hups! Lance on jälleen aloittanut miekkailuesityksensä.


Se on vaarallista. Toivottavasti hän ei puhkaise kenenkään silmää. Ihmiset ja heidän lempipuuhansa!


Oho! Melkein astuin yhden sinitakkisen päälle. Anteeksi, herra! Katso mihin olet menossa! Oletko ehkä eksyksissä? On turvallisempiakin paikkoja unissakävelijöille kuin tämä. Luulisi, että tämä meteli herättäisi syvimmästäkin unesta.


En voi olla pyörittämättä silmiäni. Miekkoja kalistelemalla meidän puolemme ajaa hajalle joukon Unionin joukkoja. Sininutut perääntyvät. He juoksevat pakoon niin nopeasti kuin jaloilla pääsee. Näkeehän sen, että kaksijalkaiset ovat hitaampia kuin me nelijalkaiset.


Loppulukemat meille, 6–0.


Kapteeni Robinson, isäntäni pomo, levittää kätensä ja huutaa jotain voitosta. Minua kiinnostaa enemmän, tarjotaanko tänä iltana ylimääräistä kauraa. Itse asiassa voisin syödä heinävuoren kaiken tämän jännityksen jälkeen.


Pölyn laskeutuessa mietin, onko tämä loistava taistelu viimeinen, jonka joudun kestämään.


Juonipaljastus: Ei ole. Iha-haa!










Luku 6: Matt saa hevosen


Vogtin tapaamiseen oli vielä aikaa. Niinpä Matt pistäytyi hollituvassa; siellä oli tähän aikaan yleensä juttuseuraa.


Niin tälläkin kertaa. Pyöreässä pöydässä istui kolme entistä sotilasta nauttimassa sodan päättymisen suomasta vapaudesta. Sekä oluesta, jota musta palveluspoika kantoi uutterasti pöytään. Sodasta muistuttivat miesten ruskeat armeijan vaatteet, siviiliin muokattuina. Matt tunsi heidät entuudestaan ja istuutui kyselemättä pöytään.


Myös hän sai oluensa. Pöytäkeskustelu kulki alkuun jonninjoutavissa asioissa, mutta muuttui vakavaksi, kun nuori mies paljasti matka-aikeensa.


- Se voi olla sinun viimeinen matkasi, varoitti kolmikon puheliain kuultuaan, että nuorukainen kohtaisi Texasissa Lance Jacobsin. Matt tiesi puhujasta vain etunimen Simeon, ja sen että mies oli sodassa korpraaliksi ylennyt sekatyömies.


- Miten niin viimeinen matka? Matt kummeksui.


Simeon katsoi kysyjää säälivästi. - Lance Jacobs on upseeri ja vaarallinen. Etkö tiedä, miten veljesi kuoli?


Luutnantti olisi voinut vangita Hughin, kun heidän porukkansa antautui. Mutta ei ottanut vangiksi vaan tappoi Hughin, koska tämä oli pettänyt Etelän asian.


Lance Jacobs on julma ihminen.


Mattin silmissä musteni ja ilme kasvoilla kiristyi. - En tiennyt tuosta vangiksi joutumisesta. Sehän oli sitten murha.


- Niin oli. Siitä meillä on varma tieto, puhuja jatkoi.


Muut kaksi todistivat asian päätä nyökyttelemällä.


- Missä se tapahtui? Matt kysyi.


Korpraali raaputti korvallistaan. - Missäs se olikaan?


Muistatko sinä Jude nuorempana?


Laiha kaitakasvoinen ennen aikojaan vanhentunut kolmekymppinen siveli partaansa.


- Juu, annas kun tuumaan. Jude sanoi. - Juu, se on ihan kielen päällä.


Partasuu näytti miettivän ankarasti. - Oliko se nyt Chickamaugassa vai Chattanoogassa? Sitten hän nosti leukaansa ja laukaisi tiedon, jonka oli kaivanut muistinsa lokeroista. - Juu, kyllä se tapahtui Chickamaugassa Georgiassa.


Matt ryysti lasin tyhjäksi, ennen kuin jatkoi niine tietoineen matkaansa. Hänen mielensä oli sysimusta.


* * *


Hughin haudan kohdalla Matt veti ohjakset kireälle ja pysäytti hevosen. Hauta oli matala sorakumpu, jonka keskelle oli pystytetty yksinkertainen metalliristi. Äidin tuoma kukka oli rupsahtanut, mutta jotakin vihreätä oli alkanut nousta sorasta. Hän kumartui kitkemään rikkaruohoja ja otti kukkaruukun käteensä. Missä veli oli nyt? Vainko ajatuksissa vai jossakin taivaassa? Hän muisti isoveljen elävästi. Hugh oli ollut leikkisä ja huolehtivainen, varsinkin sen jälkeen, kun oli joutunut paikkaamaan isän kuoleman jättämän aukon perheessä.


Molemmat miehet olivat poissa.


Isä oli sairastunut kuolemantautiin. Mattia hänen kuolemansa ei ollut surettanut. Amos Hudson oli ollut pelottava mies. Poikasena hän oli joutunut todistamaan isän raivokohtauksia. Juovuspäissään Amos oli lyönyt äitiä nyrkillä ja ajanut Evelynin pakoon. Molemmat pojat olivat myös saaneet maistaa milloin läimäyksiä isän vyöstä, milloin iskuja kepistä. Mutta kun Hugh oli kasvanut Amoksen mittaan, hän oli mennyt väliin pelastaakseen äidin lyönneiltä. Hakkaaminen Hudsonien talossa oli loppunut siihen.


Nyt myös Hugh oli kuollut, murhattu. Ja Matt tiesi, kuka murhan oli tehnyt, Rikkakasveista jotkut olivat kasvattaneet jo pitkät juuret ja hän tajusi, että olisi tarvinnut työkalun niiden poistamiseksi. Hugh oli ollut tarkka. Veljellä oli aina mukana kaikki, mitä tarvittiin. Mutta asetta hän ei kantanut. Vasta sotaan lähtiessään isoveli oli ottanut mukaan revolverin.


Mattin mieleen pulpahti tapaus, joka oli kauan sitten sattunut mustan Joe Petersonin mailla. Gallagherin työnjohtaja oli porukoineen ruvennut kaatamaan Joen aitaa tehdäkseen tilaa eläimilleen. Hugh oli silloinkin mennyt väliin, pitänyt kättään aidanseipäällä ja ilmoittanut ääntään korottamatta, että "pojat, tämän miehen tontin raja kulkee tässä, se on päivän selvää".


Matt oli silloin vasta nappula ja oli katsellut kiven takaa, kun veli oli noussut vastustamaan kolmea aseistettua miestä. Työnjohtaja ja hänen miehensä olivat perääntyneet, vaikka olisivat helposti kukistaneet aseettoman Hughin. Sota oli muuttanut kaiken. Veli oli matkustanut kauas pois, aina Virginiaan saakka, ja liittynyt joukkoihin, joita Lowcountryssa pidettiin vihollisina.


Miksi Hugh oli niin altis menemään mukaan muiden ihmisten väliin? Ajatus askarrutti Mattia, samalla kun hän kaipasi pientä kuokkaa tai lapiota istuttaakseen vaikka villejä kukkia Hughin haudalle. Toisella kertaa sitten.


Ennen kuin ehti lähteä haudalta, hän kuuli hevosten ääniä. Kaksi ratsastajaa oli tulossa. Ne olivat Gallagherin miehiä. Äänestä saattoi tunnistaa Tom Whitakerin, jonka puhetyylistä ei voinut erehtyä. Se oli venyvää kuin vanha kiisseli. Matt teki itsensä niin näkymättömäksi kuin saattoi hautapaikkaa ympäröivien pensaiden takana.


Ratsastajat menivät juuri Hughin haudan ohi, kun hän kuuli Whitakerin sanovan:


- Sääli Hugh Hudsonia, liian pehmeä pärjätäkseen.


- Niin oli, toinen säesti. - Ei ymmärtänyt omaa parastaan.


Matt hipelöi kädellään vaistomaisesti Coltinsa perää, kun hän kuuli miesten nauravan. Whitaker jatkoi vielä: - Aina esittämässä sankaria. No, mitä siitä sitten seurasi, näkyy nyt täällä haudalla.


Ratsastajien kaikottua Matt palasi Hughin haudalle.


Miesten äskeiset puheet olivat nostaneet raivon punan hänen poskilleen ja kaulalleen. Nuo kaksi olivat pilkanneet Hughia, hänen veljeään. Olivatko kaikki Gallagherien palkkalaiset samanlaisia?


Matt kosketti ristiä Hughin haudalla. Ruosteinen rauta tuntui käteen kylmältä. Hän muisti hautajaiset ja sen, että Joe Peterson oli tuonut heille kotiin tuoretta vastikään paistettua leipää. Se oli maistunut kaikille.


Hän ei halunnut muistella enempää, vaan poistuessaan vilkaisi vielä veljen hautaa ja lausui ääneen. - Minä korjaan asian, veli. Minä olen vahva ja pärjään yksinkin, niin kuin miehen kuuluu.


Mattin ääni ei kantanut kauas, eikä se ollut tarkoituskaan.


Hänen mieltään kaihersi epävarmuus. Miten hän koskaan pysyisi erottamaan, mikä oli oikeata Hughin muiston kunnioittamista ja mikä ei? Petturi hän ei halunnut olla, ei missään tapauksessa.


* * *


Adam Vogt oli Nahum Gallagherin tilanhoitaja ja samalla suurtilanomistajan oikea käsi tärkeimmissä tehtävissä. Adam oli saanut kutsun kahdenkeskiseen tapaamiseen isännän luo. Tälläkin kertaa Nahum otti tilanhoitajansa vastaan päärakennuksen oikeassa siivessä, joka käsitti hänen komean työhuoneensa ja siihen liittyvät lisätilat. Isäntä koreili tapansa mukaan takissa ja punaisissa saapashousuissa. Puvuntakin kaulukseen ja hihansuihin kuului värikkäitä koristeita. Kaulassa komeili vielä keikarimainen huivi. Asu muistutti siitä, että Nahum oli palvellut aikoinaan Etelän ratsuväessä.


Tilanhoitaja oli pukeutunut työvaatteisiinsa, ruudulliseen pusakkaan ja ratsastushousuihin.


Gallagher tervehti Vogtia ystävällisesti, kuten aina. - Istu, ole hyvä! Vogt oli pitkä mies, ja häntä lyhyempi Nahum kävi keskustelut tilanhoitajan kanssa mielellään istualtaan pöydän ääressä tai usein myös hevosen selässä.


Työhuoneen tuolit isäntä oli järjestänyt niin, että lyhytjalkainen tuoli oli Vogtin alla, ja hän itse istui korkeammalla.


Gallagher aloitti. - Palaan aiempaan keskusteluumme Hudsonien pojasta, Mattista. - Mitä uutta tiedät hänestä?


Vogt mutristi suutaan. - Matt kuuluu harjoittelevan kovasti tullakseen taitavaksi pyssymieheksi.


- Vai niin. Onko hän edelleen sitä mieltä, että Lance Jacobs surmasi hänen veljensä?


- On kyllä. Tilanhoitaja nyökytteli. Hänellä oli lisätietoja, jotka kiinnostivat isäntää kovasti. Eikä hän pantannut niiden kertomista. - Matt on tavannut Hughin tovereita.


Heidän puheensa ovat kiihdyttäneet nuoremman veljen kostonhimoa entisestään.


- Kas vain! Gallagher pudisteli päätään. - Sellaisilta henkilöiltä voi odottaa mitä tahansa.


- Se on totta, Vogt yhtyi isäntäänsä. - Edessä on vaarallisia aikoja.


Gallagher otti molemmilla käsillään otteen pöydän reunasta ja kumartui ikään kuin tullakseen paremmin kuulluksi. - Adam, olen kuullut Jacobsien tilalta huonoja uutisia. Vanha isäntä Hubert, sisareni mies, on vakavasti sairas. Eikä ehkä selviä sairaudestaan.


- Sehän ikävää. Vogtin äänensävy ei muuttunut, mutta hän höristi korviaan.


- Sisarenpoikani Lewis on ottanut ohjakset tilalla. Hän on tehnyt jotakin odottamatonta. Gallagher painotti viimeisiä sanoja.


Tilanhoitajan kasvoilta paistoi uteliaisuus.


Nahum paljasti lisää. - Niin, tiedätkö, Jacobseilla on siirrytty pois puuvillasta. Siellä ollaan menossa uuteen suuntaan, maissiin ja vehnään.


Vogt ei salannut hämmästystään. - Sehän on pientilallisten meininkiä.


Gallagher puristi pöydän laitaa rystyset valkeina. - Niin on. Se tietää menoa väärään leiriin. Meidän on pysäytettävä se. Tilanhoitaja nyökytteli. Hän ymmärsi, mitä seuraisi jos Jacobsien puuvillaplantaasi olisi menetetty, ja Lowcountryn farmarit saisivat tukijan.


Oivaltaen nyt neuvonpidon merkityksen Vogt kysyi: - Onko Lance samalla kannalla kuin veljensä?


Isännän vastaus oli lyhyt ja ytimekäs. - On.


- Vai niin. Miten se on tullut tietoon? Adam kysyi.


Nahum selitti. - Lewis ja Lance ovat olleet kirjeenvaihdossa ja sopineet asiasta. Varma tieto, kuulin siitä sisareltani Gerdalta, talon rouvalta.


- Eli mitä nyt tehdään? Vogt kysyi.


Gallagher iski nyrkkiä pöytään. - Meidän on toimittava.


Viimeisin kirje on tullut Texasista Meksikon rajalta.


- Sinne on varmaan tuhat mailia, tilanhoitajan arvioi.


- Matka on pitkä, Gallagher myönsi. - Matt Hudson tarvitsee kunnon hevosen ja matkarahat. Gallagher levitti kätensä: - Hoida ne hänelle!


Sitten isäntä nousi hitaasti ylös tuolistaan, palaveri oli päättynyt.










Luku 7: Lance sankarina


Toinen taistelupäivä Palmito Ranchilla, 13. toukokuuta 1865. Lance kaivoi taskukellonsa takin taskusta ja siristeli silmiään. Kello oli varttia vaille kuusi. Aurinko nousisi kohtapuolin. Itäisellä taivaanrannalla sarasti jo.


Pilvetön taivas ennusti aurinkoista ja lämmintä päivää.


Koko pimeä aika oli oltu valppaana vihollisen yöllisten liikkeiden varalta, mutta vartiomiehiä lukuun ottamatta uni, vaikka lyhytkin, oli maistunut hyvin edellisen päivän kovan kahakoinnin jälkeen.


Monet taistelut olivat karaisseet miehet, eikä ramppikuumetta enää kärsitty. Makuupussi auki, reppu tyynyksi ja unta silmään. Harva jaksoi pohtia syvällisiä ajatuksia. Tärkeintä oli, että huomenna olisi taas voimia.


Yövalvominen ja väsymys olisi voinut maksaa hengen seuraavana päivänä.


Lancen joukkueesta kaksi miestä oli eilen haavoittunut luodeista ja yksi oli saanut pistiniskun. Kaatuneita ei ollut. Baxterin kuume oli laskenut, ja mies oli palannut riveihin. Myös "Rip" Fordin hankkimia vahvistuksia oli saatu, niin että luutnantilla oli nyt yksitoista ratsukkoa komennossaan.


Hevoset olivat tänä aamuna hermostuneempia kuin eilen.


Ne polkivat maata, hirnuivat ja vastustivat satuloijiaan.


Yksi niistä oli jopa kaatanut ämpärinsä ja sotkenut jyvät maahan.


- Yöllä liikkui petoeläimiä, aitauksen uusi nuori vartija selitti. - Eivätkä ne olleet sininuttuisia vaan karvaisia otuksia. Niitä hevoset pelkäsivät ja siksi ne ovat vähän säikkyjä.


- Hevoset on saatava rauhoittumaan, Lance sanoi.


- Niinpä, herra luutnantti! Nuori mies nyökytteli päätään.


- Näytät tuntevan hevosia? Mikä on nimesi?


- Kyllä tunnen, herra luutnantti. Nimeni on Daniel Winch.


Nuori mies vaikutti tietäväiseltä. - Mitä petoeläimiä täällä voisi liikkua? Lance aprikoi.


- Luultavasti kojoottien lauma, herra luutnantti. - Tai ehkä yksinäinen puuma tai pari.


Luutnantti läimäytti vartijaa kevyesti olalle. - Oivallista, Daniel Winch. Olet kelpo ratsumies.


Hevosten rauhoittamiseksi niitä talutettiin jonkin aikaa pitkin kenttää. Varhainen aamu ja hiljaisuus tekivät myös tehtävänsä. Pian herkät eläimet rauhoittuivat.


- Ne ovat taas nöyriä kuin lampaat, Troy Davis huomautti. - Mikä niitä aiemmin riivasi?


Lance kertoi, mitä oli juuri kuullut yöllisistä vierailijoista.


- Omituista, Troy sanoi, ne pelkäävät enemmän kissoja ja koiria kuin sininuttuisia.


Puumien vertaaminen kissoihin oli luutnantista majesteettirikokseen verrattava teko. - Vai kissoja, hän sihahti. Hän oli nähnyt, mitä puumat olivat saaneet aikaan metsästäessään hevosia ja karjaa.


- Noustaan satulaan, Lance murahti, ja aletaan pelotella sininuttuisia. Hän huomasi käyttävänsä vihollisesta samaa sanaa kuin Troy.


Molemmat olivat paikoillaan rivissä, kun eversti Rutledge suoritti tarkastuksen. Eversti saattoi puuttua jokaiseen yksityiskohtaan satulan hihnojen kireydestä lakin asentoon. Rutledgen tarkkuudella oli myönteinen vaikutus miehiin, everstiin luotettiin kuin muuriin.


Tarkastuksen jälkeen Rutledge piti jälleen puheen valaen joukkoihin uskoa. Kun ratsumiehet vielä hurrasivat puheelle, auringon säteet levisivät kuin kutsuttuina Palmito Ranchin tasangolle. Samalla hetkellä alkoi kuulua tykkien jylinää. Miehet tiesivät, mitä se merkitsi.


Kanuunat sylkivät kidoistaan kranaatteja, jotka elävään ruumiiseen osuessaan purskauttaisivat verta, murskaisisivat luita ja silpoisivat raajoja. Toistaiseksi tykkien jyske kuului kaukaa, ja jokainen toivoi että ne olisivat omien tykkejä.


Korviin kantautui myös laukausten ääniä. Hevonen oli suurempi maali kuin ratsastajansa. Jos Light saisi kuolettavan osuman, Lancella oli rintakotelossa revolveri armonlaukauksen antamiseksi. Entä hän itse? Mitä hänelle voisi tapahtua? Nopeasti luutnantti sulki synkät ajatukset mielestään. Light kuopi jo maata toisella etujalallaan. Isäntä silitti ratsun vahvaa kaulaa ikään kuin ammentaakseen voimaa. Ratsastajan ja hevosen välille oli kehkeytynyt sanaton suhde. Ratsukko oli kasvanut yhteen taisteluissa, ja kumpikin suojelisi toistaan läpi helvetillisen myrskyn, joka oli tulossa. Torven toitotus saatteli joukot matkaan, ja yhteinen villi sotahuuto purkautui sadoista kurkuista. Kun hevoset ponnahtivat liikkeelle, miehet satulassa ottivat tanakan asennon valmiina käyttämään lyhytpiippuisia muskettejaan ja pistooleitaan, tai kurkottamaan eteenpäin miekat ojennettuina. Koko tanner tärisi, kun laukkaavien hevosten kaviot jyskyttivät maan kamaraa. Vaikka tuulta tuskin oli, hyökkäys sai ilmavirrat liikkeelle.


Etelän harmaatakkiset painoivat päälle. Vastassa oleva pohjoisten sotilaiden joukko teki urheasti vastarintaa.


Jouduttuaan lähitaisteluun he käyttivät kiväärejä ja pistimiä, saattoivat tarttua lopulta kiväärin piippuun hakatakseen aseen tukkiosalla. Sekasorto kasvoi, maasta nouseva tomu sakeni, salpasi hengitystä ja verhosi näkymiä. Sankan savun ja metelin keskeltä kuului metallista kannusten kilinää, joka sekoittui sapelien kalinaan. Tykkien jylinän ja muskettien paukkeen seasta erottuivat uhrien riipaisevat parkaisut.


Luutnantti kannusti ratsuaan eturivissä. Light luki isäntänsä ajatukset ja kiihdytti ratsukon täyteen vauhtiin.


Miekan terän kirkas metalli välkehti aamuauringossa, kun luutnantti iski kerta toisensa jälkeen, ennen kuin laukauksensa ampuneet Unionin sotilaat ehtivät uudelleen ladata aseitaan. Yllättyneet sinitakit etsivät turhaan suojaa avoimessa maastossa. Ei ollut kallioita, kiviä eikä puita, jotka olisivat antaneet edes jonkinlaista turvaa.


Koko ratsumiesten joukko raivosi pölyn ja ruudinsavun verhoamana, hikisinä ja verisinä, ikään kuin he olisivat halunneet antaa takaisin kaikki aiemmin kokemansa tappiot ja nöyryytykset. Taistelukenttä oli jo niin savuverhon peittämä, että hädässä olevien oli vaikea nähdä, mistä suunnasta kuoleman uhka lähestyi milloinkin. Kauhu valtasi yhä useamman ja he turvautuivat paniikissa sekasortoiseen pakoon.


- Älkää päästäkö heitä karkuun, eversti Rutledge karjui satulastaan miekka kohotettuna. Luutnantti oli valmiina lähtemään joukkueensa kanssa takaa-ajoon. Mutta samalla hetkellä kapteeni Robinson sai Lancen silmiinsä.


Päällikkö osoitti käsimerkein, että halusi hänet luokseen.


Robinsonin käsky oli lyhyt. - Luutnantti, ottakaa koko joukkueenne ja toimittakaa se Palmito Ranchin muurille.


Siellä tarvitaan nyt ratsumiehiä.


- Ptruu, Lance komensi Lightia ja veti tiukasti ohjaksista.


Ratsu puhalsi ilmaa useita kertoja, mutta totteli. Isäntä taputti sitä korvan vierestä. "Johtajan tehtävä on eri kuin joukkueen ratsumiesten." Hän muisti lauseen, joka oli iskostettu oppilaiden mieliin sotilasakatemiassa.


Upseerin tuli johtaa, ei hurjastella soolona. Käsky oli käsky, sitä oli noudatettava. Äkillinen siirtyminen taistelukiihkon huumasta normaaliin järjestykseen oli helpommin sanottu kuin tehty. Hänen joukkueensa oli hajaantunut ympäri kenttää eikä pysähtyisi helposti.


Miten saada miesten huomio taistelun tuoksinassa, kun ei ollut torvensoittajaa eikä edes torvea?


Lance kaivoi käsiaseen kotelosta ja ampui pari kolme kertaa nopeasti ilmaan. Laukaussarja havahdutti jokaisen.


Miehet, missä sitten olivatkaan, kääntyivät katsomaan luutnanttia, joka viittilöi heitä tulemaan luokseen. Kun joukkue oli koossa, luutnantti kertasi päällikön käskyn.

